C 125/464
SK
Úradný vestník Európskej únie
5.4.2023
Štvrtok 15. septembra 2022
B. keďže z článku 49 Zmluvy o EÚ, ktorý stanovuje možnosť každého európskeho štátu požiadať o členstvo v EÚ, vyplýva, že EÚ sa skladá zo štátov, ktoré sa slobodne a dobrovoľne zaviazali dodržiavať spoločné hodnoty uvedené v článku 2 Zmluvy o EÚ, rešpektujú tieto hodnoty a zaväzujú sa ich podporovať, pričom právo EÚ je založené na základnom predpoklade, podľa ktorého každý členský štát zdieľa uvedené hodnoty so všetkými ostatnými členskými štátmi a uznáva, že tieto členské štáty s ním zdieľajú tieto rovnaké hodnoty (5);
C. keďže tento predpoklad znamená a odôvodňuje existenciu vzájomnej dôvery členských štátov v uznanie týchto hodnôt, a tým aj v dodržiavanie práva EÚ, ktoré tieto hodnoty uplatňuje (6);
D. keďže dodržiavanie hodnôt obsiahnutých v článku 2 Zmluvy o EÚ zo strany členského štátu je podmienkou pre uplatňovanie všetkých práv vyplývajúcich z uplatňovania zmlúv v tomto členskom štáte; keďže akékoľvek porušenie základných hodnôt EÚ vládami členských štátov nevyhnutne znamená útok na osobnú slobodu, politické a sociálne práva občanov, ako aj ich bohatstvo a blaho; keďže samotné Maďarsko sa zaviazalo dodržiavať hodnoty zakotvené v článku 2 Zmluvy o EÚ;
E. keďže zásada lojálnej spolupráce podľa článku 4 ods.
3 Zmluvy o EÚ ukladá EÚ a členským štátom povinnosť vzájomne si pomáhať pri vykonávaní záväzkov, ktoré vyplývajú zo zmlúv, a to pri plnom vzájomnom rešpektovaní, a členským štátom ukladá povinnosť, aby prijali všetky vhodné opatrenia, či už všeobecné alebo osobitné, na zabezpečenie plnenia záväzkov vyplývajúcich zo zmlúv alebo z aktov inštitúcií EÚ;
F. keďže v článku 19 Zmluvy o EÚ sa konkretizuje hodnota právneho štátu potvrdená v článku 2 Zmluvy o EÚ a zodpovednosť za zabezpečenie plného uplatňovania práva EÚ vo všetkých členských štátoch a súdnu ochranu, ktorá z tohto práva pre jednotlivcov vyplýva, sa zveruje vnútroštátnym súdom a Súdnemu dvoru (7);
G. keďže jasné riziko vážneho porušenia hodnôt uvedených v článku 2 Zmluvy o EÚ členským štátom sa netýka výlučne daného členského štátu, v ktorom sa riziko prejavuje, ale má vplyv aj na ostatné členské štáty, na vzájomnú dôveru medzi nimi, na samotný charakter EÚ a na základné práva jej občanov zaručené právnymi predpismi EÚ;
H. keďže rozsah pôsobnosti článku 7 Zmluvy o EÚ sa neobmedzuje na povinnosti vyplývajúce zo zmlúv, ako sa uvádza v článku 258 Zmluvy o fungovaní Európskej únie (ďalej len „ZFEÚ“), a keďže EÚ môže posúdiť existenciu jasného rizika vážneho porušenia spoločných hodnôt v oblastiach, ktoré patria do právomoci členských štátov;
I. keďže situácia v Maďarsku sa už niekoľko rokov dostatočne nerieši a pretrvávajú mnohé obavy a medzičasom sa objavilo mnoho nových otázok, čo má negatívny vplyv na obraz EÚ, ako aj na jej účinnosť a dôveryhodnosť pri obrane základných práv, ľudských práv a demokracie na celom svete a odhaľuje potrebu ich riešenia prostredníctvom zosúladenej činnosti EÚ;
J. keďže po delegácii ad hoc Výboru pre občianske slobody, spravodlivosť a vnútorné veci do Budapešti v Maďarsku od 29. septembra do 1. októbra 2021 má väčšina členov delegácie stále vážne obavy týkajúce sa demokracie, právneho štátu a základných práv v krajine; keďže delegácia dospela k záveru, že situácia sa od roku 2018 nezlepšila, ale naopak zhoršila;
K. keďže maďarská vláda nerešpektuje zásadu prednosti práva EÚ zakotvenú v judikatúre Súdneho dvora EÚ, ale sama využíva Súdny dvor EÚ, pokiaľ ide o podávanie žalôb týkajúcich sa existujúcich európskych aktov;
L. keďže maďarský parlament prijal 19. júla 2022 uznesenie, v ktorom vyzýva na obmedzenie právomocí Európskeho parlamentu a na menovanie poslancov Európskeho parlamentu namiesto ich volenia;
(5) (6) (7)
Rozsudok z 24. júna 2019, Európska komisia/Poľská republika, C-619/18, ECLI:EU:C:2019:531, bod 42.
Stanovisko Súdneho dvora z 18. decembra 2014, stanovisko podľa článku 218 ods.
11 ZFEÚ, 2/13, ECLI:EU:C:2014:2454, bod 168.
Rozsudok z 27. februára 2018, Associação Sindical dos Juízes Portugueses/Tribunal de Contas, C-64/16, ECLI:EU:C:2018:117, bod 32.